На основу члана 32. тачка 8. Закона о локалној самоуправи (,,Сл. гласник РС“ бр. 129/2007, 83/2014-др., 101/16-др. закон, 47/2018 и 111/2021- др. закон), члана 23. Закона о култури (,,Сл. гласник РС“ број 72/2009, 13/2016 и 30/2016-испр., 6/2020, 47/2021 и 78/2021) и члана 40. тачка 9. Статута општине Чајетина (,,Службени лист општине Чајетина“, бр. 2/2019), Скупштина општине Чајетина на седници одржаној 22. јуна 2023. године , донела је

**ОДЛУКУ**

**О ПРИПАЈАЊУ ,,КУЛТУРНОГ ЦЕНТРА ЧАЈЕТИНА“ ЧАЈЕТИНА СА КУЛТУРНИМ ЦЕНТРОМ „ЗЛАТИБОР“ ЧАЈЕТИНА**

**Члан 1.**

 Овом Одлуком уређује се припајање ,,Културног центра Чајетина“ Чајетина са Културним центром ,,Златибор“ Чајетина, основаног одлуком Скупштине општине Чајетина број 02-60/2023-01 од 22. јуна 2023. године те и престанак постојања ,,Културног центра Чајетина“ Чајетина.

**Члан 2.**

 На основу ове Одлуке сви запослени, целокупна имовина, као и сва права и обавезе ,,Културног центра Чајетина“ Чајетина прелазе на Културни центар ,,Златибор“ Чајетина као универзалног правног сукцесора.

 У складу са тим на основу ове одлуке извршиће се брисање ,,Културног центра Чајетина“ Чајетина из регистра Агенције за привредне регистре и упис Културног центра ,,Златибор“ Чајетина у регистар Агенције за привредне регистре.

**Члан 3.**

,,Културни центар Чајетина“ Чајетина наставиће са радом до уписа Културног центра „Златибор“ Чајетина у регистар, након чега ће се поднети захтев за брисање из регистра при Агенцији за привредне регистре.

**Члан 4.**

Ова Одлука ступа на снагу даном доношења, а биће објављена у „Службеном листу општине Чајетина“.

**СКУПШТИНА ОПШТИНА ЧАЈЕТИНА**

**Број:02-59/2023-01 од 22. јуна 2023. године**

 **ПРЕДСЕДНИК**

**Скупштине општине**

 *Арсен Ђурић*